המפגש השלישי של חוג התנ"ך של בית הנשיא ו-929, משמאל לימין: ראומה ויצמן, נחמה ריבלין, ראובן ריבלין, הרב בני לאו
**929 - תנ"ך ביחד** הוא מיזם ישראלי ללימוד פרק יומי בתנ"ך, שהוקם בשנת 2014, ביוזמתו של חבר הכנסת לשעבר אבי וורצמן.

מטרת המיזם ואופיו
-----------------

מטרתו של המיזם היא קריאה משותפת, כלל ישראלית, בתנ"ך. המיזם מלווה באתר אינטרנט שבו כותבים אנשים מתחומים שונים על הפרק הנלמד באותו יום. בשיתוף עם המיזם הוקמו ברחבי ישראל קבוצות לימוד של הפרק היומי ומוסדות רבים לוקחים חלק בפרויקט.

מקור השם
--------

מקור שמו של המיזם, 929, הוא במספר הפרקים בתנ"ך.

היסטוריה
--------

המחזור הראשון של הפרויקט התחיל ב-21 בדצמבר 2014 באירוע פתיחה בבית הנשיא.

ב-11 בינואר 2015 התקיים בפעם הראשונה בבית הנשיא "חוג התנ"ך של בית הנשיא", שמקביל להתקדמות הפרקים במיזם.

בערוץ 1, שודרה בעבר תוכנית שבועית, שנקראה "תשע שתיים תשע", על חמשת הפרקים של השבוע בהנחייתה של רחל פרנקל-שפרכר

בראש המיזם עמדו הרב בני לאו והעיתונאית גל גבאי וניהל אותו צביקה ארן (ביקו) עד אוקטובר 2018. מאז מנהל את המיזם העיתונאי לירון מרוז.

המיזם משותף למשרד החינוך והמרכז לטכנולוגיה חינוכית, בנוסף לעמותות ותורמים פרטיים. בעבר היו שותפים בו גם בית אבי חי והסוכנות היהודית. בנוסף על כל, המיזם לוקח חלק באיגוד ההתחדשות היהודית.

### מחזור קריאה ראשון

קריאת המחזור הראשון הסתיימה ב-11 ביולי 2018, כ"ח בתמוז תשע"ח, והמחזור השני התחיל ב-15 ביולי 2018 (ג' באב).

פרויקטים של מיזם 929
--------------------

צילום מסך של האתר בפרק א' בבראשית
### אתר אינטרנט

המיזם מפעיל אתר אינטרנט שבו מופיע הפרק היומי והקלטתו ולצדו כותבים מדי יום אנשי תרבות ורוח על הפרק היומי. בין הכותבים הקבועים באתר: קובי אוז, גיל קופטש, הרב יואל בן נון, ארי אלון ועוד. לצדם גם כותבים מתחלפים, בהם נשיא המדינה ראובן ריבלין, פוליטיקאים כדוגמת זהבה גלאון, יאיר לפיד, בני גנץ, דב חנין, משפטנים כדוגמת אליקים רובינשטיין, דפנה ברק-ארז, אביעד הכהן; סופרים ומשוררים כדוגמת שהם סמיט, עמרי שרת ועוד. מדי יום מופיעים באתר סרטון של הרב בני לאו וליאת רגב שבו הם מדברים על הפרק וקריקטורה מאת אומנים שונים כדוגמת זאב אנגלמאיר.

לימוד הפרק היומי מתקיים בימים ראשון עד חמישי. בימים שישי ושבת מופיע באתר סיכום שבועי המלווה בסרטון על חמשת הפרקים של השבוע.

בימי מגפת הקורונה מפעיל המיזם את "הקמפוס הווירטואלי של 929" לאזרחים המרותקים לביתם. במסגרתו מועלים שיעורים מקוונים בנושאי תנ"ך ופעילויות שונות.

### 929 ושיר

קרולינה במופע בבית נשיא המדינה במפגש השלישי במסגרת מיזם 929 - תנ"ך ביחד
במהלך פרויקט זה יופק שיר לכל אחד מספרי התנ"ך על ידי מוזיקאים.

* ספר בראשית - "אות באות" של אסף אמדורסקי
* ספר שמות - "שירת העבדים" של קרולינה
* ספר ויקרא - "אשת איש" של איה כורם
* ספר במדבר - "עבד אבוד" של מירי אלוני
* ספר דברים - "ניקח את זה מכאן" של אביב נוימן
* ספרי יהושע ושופטים - "שנינו" של דניאל סלומון ודנה עדיני
* ספר שמואל - "בשביל אהבתה" של דיקלה
* ספר מלכים - "יודה וישראל" של אפרת גוש
* ספר ירמיה - "אש בוערת" של הרב דוד מנחם

### תנ"ך על הקירות

במסגרת פרויקט זה מציירת האמנית ג'ודי טל קופלמן ציורי קיר בהשראת פסוקים מהתנ"ך, בהתאם להתקדמות המיזם. בין המקומות שבהם צוירו ציורי הקיר: בית הספר הריאלי בחיפה והתחנה המרכזית החדשה של תל אביב. במתחם התחנה הראשונה בירושלים נפתחה תערוכה של ציורי קיר אלה שנעשו בשיתוף של קופלמן עם כיתות מבתי ספר בירושלים.

### קהילות לומדות תנ"ך

שיתוף פעולה בין מיזם 929 לבין המכללה האקדמית הרצוג. הפרויקט מקדם הקמת חבורות שלומדות תנ"ך בקצב של 929.

תגובות למיזם
------------

עם עליית המיזם התחילו להישמע ביקורות עליו מצדדים שונים של החברה הישראלית. עיתון הארץ טען שמימון הפרויקט בידי משרד החינוך הוא כפייה דתית ושהמיזם מדיר חוקרי מקרא.

מהצד השני, גורמים דתיים טענו שהמיזם מדיר את מדרשי חז"ל ואת הפרשנים המסורתיים ושחלק מן הכותבים בו מתייחסים לאלוהים, לדמויות התנ"ך ולתנ"ך עצמו בצורה מזלזלת ופוגענית. בעקבות ביקורת זו הקימה המכללה האקדמית הרצוג בשיתוף עם 929 אתר מקביל בשם "תתקכ"ט" (הגימטריה של 929) שבו מוצגים דברי כותבים הרואים בתנ"ך ספר קדוש. נכון לשנת 2023 אתר "תתקכ'ט" פועל תחת השם "אתר התנך". כמו כן, תחת הכותרת "תנ"ך על הפרק", הוקם בעידוד רבנים אתר לימוד תנ"ך שבו מקובצים מאמרים מרבנים במקביל לסדר 929.

חצי שנה לאחר הקמת המיזם, פרסם הרב לאו ב"מקור ראשון" מאמר שבו כתב שהמבקרים אותו ממשיכים את הטענות של תומכי לימוד התורה בידי קבוצות אליטה (כמו שמאי הזקן ורבן גמליאל דיבנה), בעוד שהוא הולך על פי דרכם של החכמים שתמכו בפתיחת לימוד התורה לכלל הציבור (כמו הלל הזקן ורבי אלעזר בן עזריה). ובסופו של דבר, אלו שפתחו את התורה בפני פשוטי העם, הם אלו ששמרו שהתורה תמשיך להתקיים ותהיה תורת חיים. הרב ישראל רוזן כתב בתגובה שההשוואה של הרב לאו אינה נכונה, משום שגם החכמים שהרב לאו הזכיר תמכו בקבלת תלמידים שאינם בקיאים או יראי שמיים, אך לא בכך שהם ילמדו תורה לאחרים.

 מפגש מיזם 929 באוניברסיטת חיפה דצמבר 2015. מימין לשמאל: אגי משעול, יונתן בן דב, יונה יהב, עמוס שפירא, ראובן ריבלין, בני לאו, גל גבאי ואילנה דיין

פרסומים
-------

* אסולין, יאיר (עורך). **התשמע קולי: תהילים ישן חדש**, הוצאת דביר ומיזם 929, תשע״ז 2017. 287 ע׳. מסת"ב 978-965-566-519-2
* **תיקון בסלון: לימוד ליל שבועות**. תל אביב: 929 - תנך ביחד, 2016. 36 ע׳.

קישורים חיצוניים
----------------

ויקישיתוף מדיה וקבצים בנושא **929 - תנ"ך ביחד** בוויקישיתוף
* 

* אתר האינטרנט הרשמי של 929 - תנ"ך ביחד
* 929 - תנ"ך ביחד, ברשת החברתית פייסבוק

* 929 - תנ"ך ביחד, ברשת החברתית אקס (טוויטר)

* 929 - תנ"ך ביחד, ברשת החברתית אינסטגרם

* 929 - תנ"ך ביחד, סרטונים בערוץ היוטיוב
* תנ"ך ביחד - 929, דף שער בספרייה הלאומית
* אתר תתקכ"ט
* אתר תנ"ך על הפרק
* אתר למנויים בלבד יותם יזרעאלי, המיזם "929" יוצא לדרך, וחשוב שמוביליו יחליטו איזו דרך זו תהיה, באתר הארץ, 7 בינואר 2015
* מחלנים תנ"ך ל-929 חלונות - פרויקט מקביל

הערות שוליים
------------

1. ↑  ynet, פרק ביום: נפתח מיזם תנ"ך ארצי, באתר ynet, 21 בדצמבר 2014
2. ↑  חזקי עזרא, חוג תנ"ך - גם בבית הנשיא, באתר ערוץ 7, 7 בדצמבר 2014
3. ↑  מאחורי הקלעים באתר המיזם
4. ↑  הקמפוס הווירטואלי של 929: בכל יום - מגוון שיעורים! חפשו בלוח השיעורים באתר "929 - תנ"ך ביחד"
5. ↑  קהילות לומדות - דף חדש, באתר מכללת הרצוג (באנגלית)
6. ↑  למשל, טלי חרותי-סובר, קריאת פרק תנ"ך אחד ביום. לזה יש למשרד החינוך כסף באתר הארץ, 26 בדצמבר 2014
7. ↑  אתר למנויים בלבד יאירה אמית, תנ"ך ביחד, בלי חוקרי מקרא, באתר הארץ, 7 בינואר 2015
8. ↑  אסתי רמתי, תנ"ך בגובה 929 מילימטר, באתר ערוץ 7, 22 בינואר 2015, פורסם בבשבע, גיליון 628, מדור "אתנחתא" עמ' 20
9. ↑  הרב שלמה אבינר, ‏הרב אבינר על תוכנית 929: תנ"ך בגובה ביוב, באתר כיפה, 31 בדצמבר 2014  
יונתן אוריך, ביקורת מבית: מיזם 929 רק משפיל את התנ"ך, באתר nrg‏, 31 בדצמבר 2014
10. ↑  עמוד ראשי, באתר התנ"ך
11. ↑  הרב שלמה אבינר, נמצאה האלטרנטיבה למיזם 929?, באתר סרוגים, כ"ה בניסן תשע"ה, 14 אפריל 2015
12. ↑  האתר של "תנ"ך על הפרק"
13. ↑  הרב בני לאו, לפתוח את ארון הקודש, במוסף שבת של מקור ראשון, ד' סיון תשע"ה, 22 במאי 2015
14. ↑  הרב ישראל רוזן הרב רוזן: פרויקט 929 הוא ביזוי ארון הקודש, באתר סרוגים, 28.05.15 11:00 י' בסיון תשע"ה

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007592281705171
* BnF: cb17770520s (data)
* VIAF: 46147266817035481353
* WorldCat: viaf-46147266817035481353

 |